Diari Oficial de la Generalitat Valenciana


Sumari del DOGV 9370, del 28-06-2022 (2022/5807)

RESOLUCIÓ de 16 de juny de 2022, de la directora general d'Obres Públiques, Transports i Mobilitat, per la qual s'autoritza a prendre servei en l'àrea de prestació conjunta de Castelló els titulars d'autoritzacions de taxi de l'àmbit funcional d'Orpesa i viceversa, en ocasió de la celebració del festival Mar de Sons.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9370

Data del DOGV
:   28-06-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/5807


Data del document
:   16-06-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 16 de juny de 2022, de la directora general d'Obres Públiques, Transports i Mobilitat, per la qual s'autoritza a prendre servei en l'àrea de prestació conjunta de Castelló els titulars d'autoritzacions de taxi de l'àmbit funcional d'Orpesa i viceversa, en ocasió de la celebració del festival Mar de Sons. [2022/5807]  
L'article 21.3 de la Llei 13/2017, de 8 de novembre de la Generalitat, del taxi de la Comunitat Valenciana, estableix que en cas de situacions temporals en què s'espere afluència de persones viatgeres que no puguen ser ateses pels taxis de l'àmbit funcional corresponent, la conselleria competent en matèria de transports podrà autoritzar que operen en aquest els taxis residenciats en altres àmbits limítrofs o pròxims i a tarifa pròpia de l'àmbit de residència de l'autorització, o si és el cas, a tarifa interurbana.  
És previsible que la celebració del festival Mar de Sons a Benicàssim supose un important increment de les necessitats de mobilitat en aquest municipi i el seu entorn. A l'efecte de garantir una oferta de servei de taxi adequada a l'increment de la demanda d'aquest servei de transport durant els dies de la celebració, es considera oportú permetre la presa de servei a les persones titulars de les autoritzacions de taxi residenciades a Orpesa en l'àrea de prestació conjunta de Castelló i també que les autoritzacions de taxi residenciades en l'àrea de prestació conjunta de Castelló puguen prendre servei a Orpesa.  
  
Per l'anterior, a proposta de les associacions representatives del sector, i d'acord amb el que es disposa en l'article 16.2 de l'Ordre 2/2021, de 16 de març, de la Conselleria de Política Territorial, Obres Públiques i Mobilitat, pel qual es desenvolupa el Reglament orgànic i funcional de la Conselleria, resolc:  
  
Primer. Autorització de presa de servei durant festival Mar de Sons  
Durant els dies 28 de juny fins al 4 de juliol de 2022, amb motiu de la celebració del festival Mar de Sons, els titulars de les autoritzacions de taxi de l'àmbit funcional d'Orpesa podran prendre servei en l'àrea de prestació conjunta de Castelló, i els titulars d'autoritzacions de taxi de l'àrea de prestació conjunta de Castelló podran prendre servei en l'àmbit funcional d'Orpesa.  
  
Segon. Tarifes  
D'acord amb el que s'estableix en l'article 18.2 de la Llei 13/2017, de 8 de novembre, de la Generalitat, del Taxi de la Comunitat Valenciana, seran aplicables les tarifes interurbanes per a tots els serveis objecte de la present autorització, per tindre inici en un àmbit funcional i destí en un àmbit funcional diferent, les quals s'aplicaran en la totalitat del trajecte del servei.  
La present resolució es dicta per delegació de competències de la Direcció General d'Obres Públiques, Transport i Mobilitat, ordenada per la Resolució de 25 de març de 2021, de delegació de signatura en els serveis territorials de Transports (DOGV 9051, 30.03.2021). La resolució adoptada es considera dictada per l'òrgan delegatori.  
  
Contra la present resolució, que no esgota la via administrativa, es podrà interposar recurs d'alçada davant de la Secretaria Autonòmica d'Obres Públiques, Transports i Mobilitat Sostenible en el termini d'un mes a comptar des del següent al de la seua publicació en el Diari Oficial de la Generalitat Valenciana, d'acord amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjuí que s'utilitze qualsevol altre que es considere oportú.  
  
Castelló de la Plana, 16 de juny de 2022.- La directora general d'Obres Públiques, Transports i Mobilitat, p. d. (R 25.03.2021), la cap del Servei Territorial de Transports de Castelló: M. Teresa Gras Huerta.